กสิกรส่งกองทุนซีรี่ส์ใหม่ขายจ่าย3.35-3.9%
บลจ.กสิกรไทย เร่งส่งกองทุน 6 เดือน – 1 ปี ซีรี่ส์ใหม่ลงตลาดเน้นตราสารหนี้บราซิล ชูผลตอบแทน 3.35% - 3.90%
13 มี.ค. 2555

บลจ.กสิกรไทย เร่งส่งกองทุน 6 เดือน – 1 ปี ซีรี่ส์ใหม่ลงตลาดเน้นตราสารหนี้บราซิล ชูผลตอบแทน 3.35% - 3.90% 
น.ส.ยุพาวดี ตู้จินดา ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า บริษัทอยู่ระหว่างเสนอขายกองทุนเปิดเค ตราสารหนี้ต่างประเทศ 1 ปี วาย (KFF1YY) ผลตอบแทนหลังหักค่าใช้จ่ายกองทุนอยู่ที่ 3.90% ต่อปี และกองทุนเปิดเค ตราสารหนี้ต่างประเทศ 6 เดือน จี (KFF6MG)  ผลตอบแทนหลังหักค่าใช้จ่ายกองทุนอยู่ที่ 3.35% ต่อปี  
ทั้ง 2 กองทุนจะลงทุนส่วนใหญ่ในตราสารหนี้คุณภาพดีของประเทศบราซิล พร้อมนโยบายป้องกันความเสี่ยงจากอัตราแลกเปลี่ยนทั้งส่วนของเงินต้นและผลตอบแทนจากการลงทุนในต่างประเทศ 
นอกจากนี้เปิดขายกองทุนเปิดเค คุ้มครองเงินต้น ตราสารหนี้ไทย 3 เดือน เอซี (KPPTF3MAC) โอกาสรับผลตอบแทนที่ 2.70% ต่อปี  ลงทุนในพันธบัตรรัฐบาลไทยหรือพันธบัตรธนาคารแห่งประเทศไทย เพื่อเป็นทางเลือกสำหรับผู้ลงทุนที่ต้องการลงทุนระยะสั้นและเน้นความปลอดภัยของเงินต้น โดยทั้ง 3 กองทุนเปิดขายตั้งแต่วันนี้ถึงวันที่ 19 มี.ค.2555 ลงทุนขั้นต่ำ 5,000 บาท